b"\n_START_ARTICLE_\nGafsa\n_START_PARAGRAPH_\nGafsa je mesto, guvernorat in oaza v osrednji Tuniziji. Predstavlja center industrije fosfatov, ki je velikega pomena za dr\xc5\xbeavno ekonomijo, zraven tega pa je pomembno prometno kri\xc5\xbei\xc5\xa1\xc4\x8de. Ocenjena populacija je 60.000. Kraj se nahaja na 34\xc2\xba 25' 30 s.g.\xc5\xa1. in 8\xc2\xba 47' 3 v.g.d., njegova nadmorska vi\xc5\xa1ina pa je 297 m._NEWLINE_Znamenita to\xc4\x8dka kraja so dobro ohranjeni 5 m globoki rimski bazeni z izviri tople vode. Prav tako je znan mestni kasbah, ki je bil zgrajen v \xc4\x8dasu vladavine Hafsidov v 13. stoletju na temeljih bizantinske utrdbe, kasneje pa mo\xc4\x8dno po\xc5\xa1kodovan v 2. svetovni vojni ter nato obnovljen. Med znamenitosti sodi \xc5\xa1e bogata\xc5\xa1ka rezidenca Dar Loungo iz 18. stoletja._NEWLINE_Oaza Gafsa \xc5\xa1teje pribli\xc5\xbeno 100.000 palmovcev.\n_START_SECTION_\nGospodarstvo\n_START_PARAGRAPH_\nLeta 1886 so Francozi v gorovju zahodno od mesta odkrili velike koli\xc4\x8dine fosfatov in jih za\xc4\x8deli izkori\xc5\xa1\xc4\x8dati. Danes je industrija \xc5\xa1e vedno aktivna, saj letno izkoplje 6,5 milijona ton fosfatov. Ti potujejo po \xc5\xbeeleznici do pristani\xc5\xa1kega mesta Sfax, od koder jih Tunizija izva\xc5\xbea v svet._NEWLINE_Zraven tega dobi\xc4\x8dek prina\xc5\xa1ata tudi izdelava ro\xc4\x8dnih izdelkov in tapetarstvo, a se mesto kljub temu soo\xc4\x8da z visoko stopnjo emigracije mladih v severne predele de\xc5\xbeele.\n_START_SECTION_\nZgodovina\n_START_PARAGRAPH_\nKraj se je razvil pred vsaj 15.000 leti kot postojanka na poti karavan iz Sahare proti obalam Sredozemlja in dobil ime Capsa. Leta 107 pr. n. \xc5\xa1t. pa je padlo in bilo uni\xc4\x8deno pod poveljstvom rimskega konzula Marija. Nadaljnji razvoj je potekal pod rimskim imperijem, leta 540 n. \xc5\xa1t. pa so ga utrdili Bizantinci ter mu nadeli ime Justiniana. Leta 688 je nadzor nad mestom prevzel arabski osvajalec Oqba ibn Nafi, a je naletel na odpor Berberov proti islamizaciji, zaradi \xc4\x8desar se je ohranil latinski jezik do 12. stoletja. Leta 1551 je mesto napadel pirat Dragut, a je slednje padlo \xc5\xa1ele po petih letih._NEWLINE_V 2. svetovni vojni je mesto v letih 1942 in 1943 prestalo nekaj nem\xc5\xa1kih bombardiranj, v katerih je bil po\xc5\xa1kodovan kasbah."